
      Split; work in progress 1991. / 2006. 
    

    
      hommage Silviji, mojoj sestri
    

  
    ILUZIONISTI

     

    
      Kada se prostranstvo zamrsilo u govor izmislili

nove riječi; tako su lijepe, tako brze; zovite me

slobodnim čovjekom…
    

  
    KARTOGRAFSKE ZAMKE

    (Rubovi novih kontinenata)

     

    U kolovozu Fabijan je prorekao kako će zeleni krug svjetleće komete Klio Stiron postati velik kao Mjesec, a potom izgledati kao novčić utisnut u oblake

Kazao je: bezimena plijesan već potapa otoke, ljudi sve manji i manji, dok silna plima uzdiže rubove novih kontinenata

Grad Spalatro crni se na rubu zaljeva. Iz mračna pristaništa isparavaju opori mirisi sumpora i razmočenih trupaca

Rastvaraju se pukotine u crnini i mulju pod dokovima. Na vlažnim konopima ljepljive sjene i guste kaplje soli

Znakovi pustoši potajice nagrizaju temelje grada; sivi pijesak zasuo ulice i hramove, prekrio prozore i zidine, uvukao se u biljke, tamom prekrio kamen

Slušam, slušaj; davno potopljeni glasovi žamore nad lagunom; zatajena kopna i nasukani brodovi iznova se otiskuju nad zemljovidima. Usred neba pričinja se more

Odnekud razgovijetni šapat: Svijet duša napučen je kartografskim zamkama. Znam, zna; Neka mu bude; Umorio se plivajući: Ha! Ha! Upha!

  
    LJUBITELJI PRIRODE

    (Načinili kuću bez vrata i prozora)

     

    Kiša sipi po limenom krovu vrtne sjenice. Vlaga izbljeđuje boju na rukavima, zavukla se u šavove kaputa. Tkanina upila slador jabuka, a grudice zemlje u džepovima mrve se poput šećera

Pred vrtnim vratima zastao Thomas, najveći čovjek kojeg sam ikad vidjela. Progovori Engvirion mješavinom: japanskog, španjolskog, engleskog i još ponekog jezika

Kaže: i on je ljubitelj prirode; može čak pomicati udaljene predmete, približiti što god zaželi

Uđite, uđite; zovem se Agata: Jeste li i vi negromant?

U New Amsterdamu, od drvenih dasaka, bez čavala i ljepila sagradili katedralu, načinili kuću bez vrata i prozora; Majstor se zvao Thomas

  
    ZLATNO BRDO

    (Duša puhača stakla)

     

    Mjesecima se nije govorilo ni o čemu drugom nego samo o Marcellu Juanu Brittu, puhaču stakla koji je otišao na Zlatno brdo

Kada se duša puhača stakla udaljila od tijela, prikrivena u lišću postala je prozirna; Juan Britto osjeti se kao čarobnjak u gnijezdu prapočela

Zausti: moja duša zlatna je riba. Pozobat će vrući dah gejzira, iskušati se u zvuku razbijena stakla. Prebivat u teškom mirisu nerazrezanih knjiga, i sjetnom dahu prošlosti

U gradu pod brijegom ulice obilježene imenima školjki: Thais, Purpura, Oliva, Aplysia, Sipho, Ensis. U naplavinama tragovi slanog mulja, perje galeba pod zidinama

Između tmastih čempresa, koji svetački nadvisuju zemljovid grada, duša puhača stakla lebdi kao utvara.

Bijah Arhanđeo: Kako je zabavno nestati u gomili nezamjetan, posve nevidljiv uz rubove sjena

Puhač stakla Marcello Juan otišao je na Zlatno brdo, njegov čudotvorni naum već se pamti kao napitnica iz tugaljivih opera. Od njega ni glasa

  
    RAPPORT 22

    (Prošao sam oceane, ne upitah: tko sam?)

     

    Oblici slova iz zapisa Johanna Kohla otkrivaju kako je polovinom 19. stoljeća u hrvatske krajeve stigao iz Njemačke

U rapportu 22 piše: Zagledani u otajni šum valova, i potopljeni arhipelag, veslamo oprezno. Brod lagano plovi prema posljednjim kućama rta Gospe od Anđela, već se naziru mlinice i valjaonice sukna

Još je zapisao: Nisu to divlja mora, više nalikuju kakvu vezu s potamnjele tkanine, dok lagano rube pustoš pred zamućenim vedutama urušenih gradova

Vide se zidine, tornjevi i palače; pod sjenom suncobrana lijepa je gostioničarka poput Kirke; iz azura njene haljine otiskuje se miris citrona i limuna

Možda je i varka osjêtila, nadopisa Johann Kohl u rapportu 22: Prošao sam oceane, a zapravo ne upitah: tko sam?

Mili bože, događaju se čuda. Poneki moreplovac nestane i ne pojavi se nikad više

  
    ILUZIONISTI

    (Lucij, Pilar, Leon i Justin razmjenjuju poruke predmeta)

     

    Dok korača sivim pijeskom, još vrućim od sunca, Lucij zamišlja bespuće; napukle od posolice barke, i stube uz more što hlape sa svjetlom

Kakvi su zapravo oblici i kakve su poruke predmeta? Dodirne li osvijetljenu stranu zida, i njegova ruka također je taknuta

Ponekad zove se Pilar; mijenja ime, zadobiva netjelesni oblik. Gleda kako se sporo uzdiže trg, noćne boje prianjaju na sjene kapitela i zabata

Mogao je također vidjeti kako u dubini svetišta mjesečina iluzijom prožima stvarnost

Razdvaja rezbareno drvo i potamnjele tkanine; s kamenih tijela svetaca otkidaju se plaštevi poput čudotvornih zraka

Činilo se, Leon može zatvorenih očiju letjeti kroz oblake. Iza svemirske prašine u talozima svjetla odjekuju sirene fantomskih brodova, i dokovi sporo plutaju preliveni modrilom

Kad izroni zakriveni planet Venera, sve zemaljske duše rasplinu se u kraterima dubokih dolina

Osluškuje muklu škripu paluba i kormila; dabati, di di, šamo, šaše, še, še, dabati, di; prekriveni mrakom, gustim kao lava ugasla vulkana, jedra i jarboli iščezavaju bez zvuka

Justin na karipskom otoku Curacao prepozna ono što se činilo novom stranom svijeta

Na trenutak ugledao je Mona Lisu; u grimiznoj haljini stajala je nasred pusta klanca, njezin osmijeh veo je izvezen ružama

Lucij, Pilar, Leon i Justin glasno izvikuju brojeve: tijekom 1992. čak 101 magičar stvorio je 343 iluzije

Zaboravljeni, oku nevidljivi, promiču među zvijezdama

  
    SVIJET OD PAPIRA

    (U kasno ljeto, kad prolijeću kometi)

     

    Valvasor, strastveni putnik i staretinar, sakuplja sve što je otisnuto tiskarskom prešom: grafičke listove, šarene zemljovide, rukom ispisane svitke

Svete sličice i prostrane mape s ucrtanim putovanjima prvih istraživača; zavjetne poruke mornara čija sjećanja rube brodolome, i otkrića novih kontinenata

Poput Gutenberga, ili Da Vincija, konstruira tiskarski stroj; sastavlja ga od dijelova naprava za bojanje igraćih karata, tiještenje vina i kovanje srebrnog novca

Premda nije bilo trgovca koji bi razumio takvu opčinjenost svijetom od papira, Valvasor rado obilazi napuštena ljetovališta. Običava pohoditi i mračne prodavaonice firme Adams; to ga čini sretnim

Otkada je zvuk dalekih mora postao njegovo prostranstvo, u sjeni pinija i modrih čempresa otkrio je snagu sredozemnih gradova

Pred izlozima sa zemljopisnim kartama sjene mu ljudskim glasom šapuću: Valvasor, Valvasor!

U ovom trenutku lađari brode kroz maglu nad Canalom Grande… Dobra im sreća!

U kasno ljeto, kad prolijeću kometi, s prozorskog stakla Valvasor sakuplja suze svetoga Lovre; kuća se tad ispuni čežnjom

  
    ALVIN, AMORF, GOLEM I ALVARO

    (Je li to početak budućnosti?)

     

    Alvin je iz oblaka sumpornih para potonuo u dubinu; gdje sjene rastu iz šupljina nalikuje riboptici ichthyorni. U tami nečega što se još ne razaznaje minerali svijetle u maglenim kuglama; najstariji fosili ptica moa plutaju između grebena pliocenskih oceana

Amorf iz mora izlazi; smanjen, sitan poput zrna, potapa se u tmici. Kakva tlapnja: ovdje je trebala niknuti trava, preletjeti ptica ili se učvrstiti kamen

Gle, toliko o prividima nije znao Aristotel, niti Platon; a ni oni prije njih; u težnji da otkriju elemente zraka, vode, vatre i zemlje

Je li to početak budućnosti? Golem izranja kao divovska skulptura. Oživjeli demon sačinjen je iz mulja i gline; slijede ga plesači, djeca i novi magi; svi premazani blatom

Sjedneš li u podnožje bezlisna stabla, vidiš samo nekoliko rupa na kori, potajni nacrt ukletoga zamka. U nutrini gomila se modro lišće, odjekuju šumovi diluvijskih kiša

Alvaro zaboravlja vlastito ime, i kako se oglašavaju životni oblici: hej, nemoj otići!

To je dobra vijest. Nikada nisi bio drugdje doli na Zemlji, niti možeš postati nešto drugo; dakle, došao si zaboraviti!

  
    MRAČNI KONTINENT

    (U najdubljim pregradama duša)

     

    Na Kraju svijeta, gdje konačni su rtovi od skrutnute lave podmorskih vulkana, reptili podižu davno potonuli kontinent, novo sunce Lemurije

Priča se: u carstvu potopljenih gmazova polarni Zefir raspiruje pijeskom zakrite duše mornara, razgrće nagorjele olupine brodova

Bratići Carlos i Eduardo djeca su Magellanosa: Kud god krenu za njima pluta mračni kontinent

Nalik smrvljenom staklu premješta se uzduž meridijana i paralela; gomila tminu u pregradama duša

Bratići, Carlos i Eduardo, s Južnoga pola nose zrcala za koja se kaže da su crkvena, katedralna

I veliki kristalni luster na rasklapanje, rađen u Punta Arenasu, na krajnjem zemaljskom jugu

Gdje silni vjetar, i neprobojni valovi, prebivaju u tamnom krilu svemira; bratići Carlos i Eduardo rano se odvojili od biljaka, životinja i kukaca

Pričaju o polarnim noćima kad žene Magellanosa nalikuju vilama; prozračne poput uspomena, satkane su od niti mjesečine

  
    PUT U ARDON

    (Tamo gdje se vratio, caruje bolest mjesta)

     

    O putopiscu G. de Lovicu zna se vrlo malo. U potrazi za Ardonom iscrtao je na tisuće bilješki i šara po rubovima papira. Nepouzdani zapisi govore o sedam ispunjenih svitaka

Iz srednjeg je staleža, i gaji ljubav prema kićenim prizorima. U kući je bilo dosta srebrnog i pozlatom ukrašenog pribora, ali ne vilica i porculana; samo noževi, žlice, te nešto kositra i majolike

Sjetio se i nekih slika na platnu; mnoštva grafika nazvanih imenom grada Augsburga

Večer je tamna, poput tekućine nazvane brown ale, bešumno se prelijeva preko ruba stola. U njoj na stotine sretnih ljudi!

U svečanoj togi tragetkinja Amos korača u tišini; već stoljećima promiče kroz prostore nevidljivoga

I Beata Flor putuje kroz zvjezdane mape; vidiš je na oklopu divovske kornjače, zelene želve što je nanijelo neko davno, već isušeno more

O, G. de Lovic! Tamo gdje se vraćaš, caruje bolest mjesta!

Sa crkvenog tornja zvono sablasno odjekuje; mjedena ograda dijeli ugao ulice i zamračenu četvorinu trga gdje uvijek podjednako rominja kiša; glumica Maggie Smith sanja ruže jerihonske, otima ih nestalnosti

O, G. de Lovic, zar još nisi čuo: Ardon ne postoji! Tamo gdje se vraćaš, caruje bolest mjesta

  
    ILARIA ILUMINISTA

    (Gdje i prašina opire se zemlji)

     

    Ilaria, poznat kao iluminator, od najranije mladosti oslikava listove papira čudesnim prizorima zemaljskoga sklada; sastavlja magične sprave, proučava različitost između istine i laži, stvaranja i opsjene

Ilaria, zvani Iluminista! Dođi na bedeme grada, gdje sjene iz dubine privlači otajna snaga svemira, a tišina je starija od čovječanstva

Ilaria, probuđen iz zaborava; postoji li razlika između dječjeg i kozmičkog crteža? Astronomi ne govore o toj čudnoj pojavi; kamen postaje lagan i otkida se s visokih pročelja, zvukovi se gomilaju po kutovima širokih i praznih dvorišta; a šumovi iz zakrivenih kuća nalikuju zujanju pustinjskih insekata

Ilaria! Pitaš se: je li to varka čûla ili kozmička opsjena? Kakvim li je bićima napućeno to otajno mjesto gdje korak u živi pijesak ponire, a prašina se opire zemlji

  
    FRESKO MODELI

    (Lijeno odlaže knjigu i zabavlja se tragovima)

     

    Studija Isabelle C. iz 1652. godine pokazuje neomeđenost povijesti: potamnjeli zid ljetnikovca odiše mirisom davno ocvalih cvjetova, kroz urušene prozore protječu nebeske krijesnice, neugasli meteori

Prema zapisima, godine 1673. pročelje ljetnikovca osvanulo u crnom; gostinjske sobe i manje dvorane već su bogato ukrašene bijelim i žutim girlandama, po svim unutarnjim zidovima obnovljene freske

Kroz prostrane, lukovima nadsvođene prozore, razabire se pitoreskni perivoj, travnjaci i nebo

Marija A. donijela servis za čokoladu i čaj, iznijela obilje filigrana iz doba rokokoa. Stanovala je u skromnoj gradskoj kući, ali je raskošni dvorac podsjeti na makabrične plesove pod đavolskim obrazinama

Uvela ih u modu Marija R., žena banskog namjesnika; kod nje se izvodila čak i pučka, njemačka komedija, nekakva seljačka svadba

Početkom travnja 1809. zatekli kćerku Lady C. u samotnoj kuli s pogledom na vrt. Povjerljivo zbori: u istoj je sobi 180 godina ranije boravio je i Lord Byron; razgovarao o egzotici, viteškim turnirima i pjesništvu

  
    OPČINJENI MJESECOM

    (Kio, majstor prerušavanja)

     

    Zaboravljena su naselja prvih geografa, isušene močvare oko grada, nasuto morsko dno. Živi pijesak širi se i guta kopna, tama potiskuje otoke i zvijezde; briše tragove zlodjela

Kamo su otplovili radosni glasovi; Aja i i i; miriše na mulj i sagnjile trave. Zadržiš li dah, čuješ kako se drobi čvrsta opna planeta; jedini poznati zvuk sličan je odjeku stolarskog alata

Kio, majstor prerušavanja, nakloni se i reče: Putnici, došao sam kroza san iskušati tajne i vještine. Pozvao sam Mjesec na utrku: nas je 1, nas je 3, nas je 1003

Konačno; presahnuli su vodoskoci, stabla i vidikovci svjetlucaju u mraku. Na trgovima veliki srebrni kukci kotrljaju oblake, u zdencu se ogledaju samo nujni kipovi i sjene

U vrijeme uštapa tjeskobni stvorovi rasplinu se nad ulicama; stopala im ne dodiruju zemlju. To su duhovi budućnosti: zaključi Kio, majstor prerušavanja. Iza mog lica počinje prostranstvo

  
    MNOGOLIKI

     

    
      Ništa nije istinito na Zemlji ni na Nebu; otkad smo
      
        

      
      stvoreni nebesnik hoda svodom i dahom mijene
      
        

      
      pokreće planete…
    

  
    PITAM: KAKAV JE TO MASKENBAL; OTKUD LJUDI NAVIRU I KAMO NESTAJU

    
       
    

    Adrijan:

Gospodar dobre riječi. Njegov otac vjeruje u tišinu

    Marija:

Igra sreće

    Lullubay:

Dijete, tvoje su oči prozori; vidim te iznutra

    Lucij:

Na izvoru vremena; ne zna se hoće li srušiti svijet pod sobom

    Anonim:

Nepoznati čovjek, izmislio je kruh i kotač

    Ivan:

Blagoslovljeni slabi, njima će ostati Zemlja

    Theo:

Blaga bijaše noć; predmeti se odijevaju u prašinu i zrnasti prah

    Zora:

Sva su moja djeca blizanci, rođena u onih nekoliko minuta što dijele noć od dana

    Anabell:

Samo malobrojni mornari rezbare u drvu; majka mora ljubi srebrnarski obrt

    Anonim:

Nikad nisam vidio ružičasti pijesak i zelene konje

    Thum:

Sparno je i vlažno; srce zemlje udara kroz tabane

    Tamij:

Rori tajanska luka, Moš-grad trgovište na tajanskoj cesti, El Rai kralj tajanske zemlje. Svi na putu zvijezda i brojeva

    Moria:

Alkemičari još traže duše nepoznatih tvari, zvjezdočitači i opsjenari pričaju o snovima

    Mhrem:

Zid (444 x 600 metara) od modrih je opeka. Vječno korito sjene staro koliko i kraljevstvo Sunca

    Tisma:

Zemlju su prenosili na Zapad; zastali na uzvisini, dozivali ga: Tisma! Tako usamljeno dijete; u svom jadu i zbunjenosti, već zarana imao je vizije

    Keith:

U hladnoj rijeci ja sam Keith, gotovo 40 godina mislim na lijepog muškarca kojeg jednom vidjeh na obalama naroda Vran. Zvali ga Jutarnja zvijezda

    Eki:

Kada je Otac oluje urezao nove putove, i kamenjem zasuo pustopoljine, dječaku su izbrisali zloslutno ime Orthan. Otada se zvao Lord Eki, gradio kuće i ceste; od 1866. zemlju više nisu prenosili na Zapad

    Dem:

U zemlji sretnih pastira, na padinama otoka Kron, uzgajao masline Nakon deset godina postao žuta trava; činilo se kako njegov duh lebdi nad poljima šafrana

    Anonim:

Može li ponovno biti što je već bio? Ploviti oko svijeta, od Antwerpena do Valparaisa, s deset članova posade dijeliti kruh i vino; ljubiti kraljicu pejotla pored rijeke Rio Grande, nadomak pustinji

    Lara:

Bila sam mlada, i ništa mi nije bilo galantnije nego da me spasi pristao muškarac. Mnogo godina kasnije vidjeh sina na pustoj granici, u zarušenu bedemu; snomorici

    Frost:

Utvrde uz putove pokrajine Bonman zatvorene su; na padinama brda ostale crne brazde i zgusnuti prah srušenih zidina

    Ulyssis:

Moraju postati građani odgovorni zakonu; iz luka protjerati useljenike iz Grčke, Španjolske, Francuske, Italije, i s obala Ilirije

    Phille:

Možeš ih prepoznati po išaranim licima i stopalima, egzotičnim maramama od svile. U tunelima grade hramove, čuvaju spise na moćnom jeziku bartard

    Timo:

Na stadionu se okupilo 5 tisuća vježbača; uz zastave modre i zelene, a gledatelja viša od 80 tisuća

    Anonim:

Hiroviti car iznio je novi plan: narod će stanovati u podzemlju i u kriptama. Pod zemnim svodovima bit će prostrana skladišta za promet velike luke

    Louis:

Avanturisti i sljepari otvaraju radionice u istočnoj četvrti, premda prijevoz vodenim putovima lako uništava pokućstvo. Poznajem jednog trgovca koji se razbolio od vode

    Fin:

Muškarci hodočaste prema sjenovitim mjestima u dolini. Žene visoko u brdima uzgajaju konoplju i tkaju

    Elimes:

Svete su zemlje koje imaju prirodne pećine pune ptičjeg izmeta

    Thomas:

Pod kamenom ilovača upila vlagu; pejzaži podzemlja umnažaju se snovima. I sve postaje veoma čudno

    Anonim:

Tkalačka poduzeća sabiru bale sukna, skrenu tokove podzemnih voda

    Smith:

Ona je zapravo Giocconda, vampir; više puta bila je mrtva i naučila tajne brojeva. Trgovala čudnim tkaninama, a začine i mirise donosili joj putnici s Istoka

    Anonim:

Zagnetna Miss Sunshine mramor je što živi dok ga sunce ljubi; a crni lijes kad je oblaci prekriju. Što je doista bila?

    Lady Abigail:

Njezin otac proučavao je perzijske tepihe iz Ulice Stratford u Oxfordu

    Zefir:

Duše, sjećaš li se kako su sjajne bile zvijezde, more se utišalo od njihova šumora

    Ariel:

Da, sjećam se; vidjeh gdje među Zemljom i hladnim Mjesecom plovi brod s pulenom, djevojačkom glavom na pramcu

    Anonim:

Iznenadit ćeš se kad saznaš tko sam. Kažem li Mary, onda to jesam; Kažem li Mabel, onda sam Mabel

    Regina:

Bez imena ne postojiš. Nema te!

    Solar:

U rudniku polarne svjetlosti, u mirisu bilja, u tihu razgovoru; ne mogu im odrubiti glave kad ni tijela nemaju

    Tores:

Da, ovo je dirljiv trenutak; uzgojeni na tresetištima i močvarama cvjetovi svijetlili u mraku

    Vittorio:

U Ivanjskoj noći procvjetale agave: sve odbjegle duše spuštaju se s visina

    Zeroh:

Na cijelom otoku ničeg doli guštera, osjetio sam kako promiču negdje u mraku

    Lady Abigail:

Vilinskim plesom bosonoge žene privlače svjetlo, najbliže su svemiru

    Anonim:

Tko si ti? Osjećamo se posve izgubljenima, jer uminu svjetlost

    Eliza:

Dakle, Honz vas ipak nije izmislio. Kad Honz sanjari, žene su jarko našminkane, visokih potpetica, u sjajnim balonerima i gumiranim šeširićima. Ispod uličnih svjetiljaka ispijaju liker od mente, potom odlaze na predstave u mondeni kabaret hotela Hungari ili Astoria

    Boeli:

Augusto i prijatelji pisali uvode za kazališne predstave, posve se prepustili zabavama

    Anonim:

Čovjek je rođen kako bi imao dug i ispunjen život

    Christo:

Slijedio sam zraku njihova pogleda; najniže, pri zemlji, rob je prao odsječenu Krstiteljevu glavu

    Anonim:

Iz stotine iskustava sastavljen lik, jednak Ivanu iz Svete Zemlje

    Erno:

Nakon nekog vremena možemo graditi i vlastita sjećanja

    Lucius:

Morali su na koncu zaključiti; u terakoti antičke opeke nema ničeg doli pijeska i blatnjave vode

    Paris:

Tajanstveni nemir obuzeo ljude i predmete učinio nestvarnima

    Anonim:

Zemlja kao element i ne postoji; zvijezde koje vidimo možda su već davno mrtvi svjetovi

  
    NEVIDLJIVCI

     

    
      Sjene se posve odvojile od tijela, ishlapjelo svjetlo

u nebu… Činilo se; mulj i blato pokrenuli priviđenja

kao nova ishodišta…
    

  
    NOVI ARGONAUTI

    (Tko može vladati svijetom)

     

    Pobijeđeni i pobjednik bijahu čudesno zbliženi pod srušenim zidom Augusteuma. Prevrnuti kipovi rimskih careva, znakovi boga Sunca komadaju se na kamenim štitovima; za ogradom Venera s uresima od paprati

Pohranili gusarske pečate, zlatne ukrase istopili u bezimen grumen. Hramove prekrivaju indigo modrim tkaninama, svileni vez i srebrom orubljene amulete skrivaju u plitkim trupicama; među gušterima i jeguljama

Nazivaju se Novi Argonauti; još nisu otkrili što ih požuruje, bezglasna je pustoš njihova progonstva

  
    GENIUS LOCI

    (U lapidariju)

     

    Zagonetni moreplovci i dječaci s vrčevima uronili pod plijesan boje mentola .Vlažna zelen oplela razlomljene kipove i torza

Koji su u davnini trgovali moćima sad nose paprat što raste iz mrkline; njihovi preci donosili poklone Issejcima

U lapidariju tjeskobna sjena zakrila rimske putove; Ave Cezare; razdrobljen je carski sarkofag od porfira

Pod ruinama herme tetrarha; carski likovi od bijela kamena, okrenuti glavom nadolje

Na odore moćnih centuriona kaplje smola s borovih grana, u Aurelijevoj togi lišće lovora

Kosovi i leptiri nad reljefom Amora i Psihe, rasuta žbuka posivjela je u sjeni; čini tvarnim novi zemljovid

Napuklih leđa Atlasa podiže zidove, lagano poput snopova žita. Pomiču se dvoprezi u zidnim slikarijama, pokreću matrone čiji se osmijeh već utisnuo u tminu

Cehove zidara, klesara i kovača nadmašila mliječ rasječenih agava. U kvadratima mozaika modri cvjetovi, beskonačni prepleti bršljana

Genius loci ima lice djeteta; od kamena mu stopala, dlanovi i haljine. Prerano je ostarjelo u samoći i uzničkoj šutnji

  
    OPISI

    (Aqua Antiqua)

     

    Znanci su igrali čudne igre s kolutima, čunjevima i kristalnim kuglama. Svirači na fresko slikarijama stvarali nove harmonije

Amphi forei za masline, datulje, smokve i vodu još su netaknute na dnu pjeskovite lagune. U gradiću N. nitko ne prenosi svjetlo voštanice preko zamračena trga

Kroza raspukle zidove propuhuje vjetar, raspiruje miris truleži. Iz kamenih ploča isparava muk, u šupljinama glasa se praznina

Pod crkvom more; antička sidra među sjenama. Trgovci solju, sitni zanatlije, nosači tereta; ljuljaju se na dnu zaljeva. Plima i posolica stisnuli žalo, bubre i pucaju zidovi

U preostalim ruinama ljetnikovca Livija i Agripine trusi se lišće; ptice od sedefa urasle u crvenicu što je zasula mozaike i zidove rimske villae rusticae

Na strmini prema moru grašak, rajčica i paprika; po livadi sitna bijela trava

  
    MAGISTRALE

    (Jantarna pustoš)

     

    Gdje su Liburni ostavljali sasušene bukete cvijeća i posude pune bijela balzama, mjesečina tvori magistrale, šuplje hridi i trjemove

U zemljanim nasipima razlaže se neznana povijest; perle s likom božice poljodjelstva Demetre već su prozirne klice, korov ispunja staklene lampe modela Fortis

Preko ožbukanih zidova promiču sjene, podsjećaju na ljude zastale u prolazu. U brazdi pod zemljom korijenje i gomolji mrve kamene odlomke, koji nekoć bijahu obredni žrtvenik

Na livadi Marina Josipovog, između voćnjaka i žitkih rubova mulja, još je svjetionik Scardone. Jantarna pustoš blago miriše na jod, istrunulo lišće, i južni vjetar

Uz lukobran, zaostao u blatu, prianja oblik nepoznate tvari

  
    NEVIDLJIVCI

    (Umanjena povijest)

     

    Daleko od obala more je zgusnuto i teško, rastaljeno srebro. U podmorju nema cesta, ne pomiču se oblaci, niti se nazire obzor obrubljen crvenim algama

Nevidljivci cijeloga života lebde između visokih, strmih stijena. Iz dubine čuju se šumovi; s muljevita dna ćurlik, rika i glasanje nepoznata roda

Bez mijene dana i noći, morske se trave granaju kao povijuše, koralji nalik pupavkama. Pod atolima i u špiljama tragovi prapovijesnih bića

Ne znam kakva to sila oblikuje podmorje; biljke i životinje crvene su. Poput kornjače s neprobojnim oklopom uspinje se tmina

Još jedna kapljica, možda najviša planina pod vodom raspukne od težine zemnog svjetla

Kopno: O, ta umanjena povijest! Zbližava živo i neživo. Od kamena i bronce velikani, usitnjeni u fugama potopljenih kastruma. Među pločama potonulih zidina odjekuju koraci urotnika

Što kazati o bogovima i herojima? Gradili su piramide i gradove na pijesku: Divno, ali tko u to vjeruje!

  
    FATAMORGANA

    (Praznik nebeskoga cvijeća)

     

    U starim se spisima spominju jedrenjaci na čijim su palubama rastočeni neizbrisivi tragovi; iza nulte točke horizonta lebde sjene mornara zagledanih u otajna prostranstva; legende govore o zvjezdanim kartama

Nad morskom pučinom, u mjesecu travnju, pojavio se fantomski brod; fatamorgana s imenom Corto Maltese tinjala je među dinama svemirskoga pijeska; bila je tako je prozirna da se i more povuklo u dubinu neba, a planktoni rasuli u još sitnije čestice

Pascua Florida: prošapta u nevjerici zapovjednik don Juan Ponce de Leone; praznik nebeskoga cvijeća ; u visini uzvrati jeka

  
    NEBESKI MERIDIJAN

    (Arheologija svemira)

     

    Oslobođen sile teže, potonuli otok Antirodos, zaustavio se na morskom dnu. U tajanstvu oceana trepere prozirne stijene, naziru se zidovi s reljefima satira i dječaka, u dubini lebde antičke fibule i skupocjene geme. Posude i čaše od murano stakla rasule se u boji apsinta, brončano ogledalo uvuklo u klisku sjenu

U prosincu 1986. more je izbacilo čudno blago na zamračene obale; nasukani na plaži gradića Cocoa ostaci otoka nalikuju svemirskom brodu Challenger. Oni koji poznaju arheologiju svemira, tvrde da taj shuttle na pijesku Cocoa Beach osvjetljava nebeski meridijan; polukružni žig s natpisom Neronij Cesares Pansiana

  
    PUK JE SLUŠAO VIDOVNJAKE

    (Gradio se Titusov slavoluk)

    
       
    

    Iz prastarog sna, protkanog nasiljem i zdvojnošću, izlaze povorke robova. Privučeni mirisima ebanovine i malo poznatih stvari tiho razgovaraju o gorčici i širokim listovima što se namaču u amforama s vinom

Galerije Flor dovršio gradnju velebnog hrama; potom radnici popločavali ulice. U ime upravitelja Filon je davao lažna obećanja, a puk slušao vidovnjake. Neobični mesije propovijedali o apokaliptičnim vremenima. Filona je naslijedio Fest, a njega upravitelj Albib

Tamo gdje su ledine još prekrite makovima, gradi se Titusov slavoluk. U tijesnim prolazima između zidova, uz Orfejevu liru ponekad pjevaju demoni; očaraju divlje zvijeri, pokrenu drveće i kamenje, zaustave rijeke

Zarivši dugačke motke u crnu vodu, mjereći dubine, otiskuju se niz vodotoke. Na leđa im naleglo Nebo; mračni zavežljaj

  
    ŽIG PIRANUSA

    (Zapis o tajni)

     

    Već dva stoljeća zagonetka je nerješiva, i još uvijek potiče maštu; što li je to: Manhu Ferkirs? Enigma posvećena Sibili ili onaj tko ostaje u sjeni? Ime ili prezime; možda naputak onima koji dolaze u prijestolnicu starodrevnih Gospodara mora

U gradu Piranusu može se pohoditi sedam svetišta, u oblicima moćnika prepoznavati drevne darove. Osluškivati kako potajno plače drvo iza rastočenih obiteljskih žigova

Ispred zidina, u tami se naziru brodovi; svjetionici koji nikoga ne usmjeravaju. Vječno usidrene, fantomske splavi, njišu se uz obalu zajedno s nevidljivom posadom; pijesak i zlokobna tama ispunjaju more

  
    NIJEMOST

    (Nedovršeno kopno)

     

    Prvi čovjek, stigao iza Heraklovih stupova, bio je ustrajan u svojoj nijemosti. Kroz raspuklu zemaljsku ploču prenio je miris novih kontinenata. Šutljiv kao nedovršeno kopno, moćan poput oceanskih kornjača

  
    NESTVARNO

    (Tragovi boja)

     

    Na otoku Carmorantu, blizu postaje Palimer, više se ne gnijezde ptice selice. Livade prekrio nepoznati pigment, trava se zgušnjava u smeđi i crni enformel. U tragovima boja mogu se pohraniti samo kratke misli, neartikulirano uzbuđenje

  
    ČOVJEK PAUK

    (Na vrhu svijeta)

     

    Kada je penjač iz Nice stigao do vrha tornja, približio se nebeski svod. Mjesečeva sjena skoro je nadohvat

Premda uhvaćen u mrežu oblaka, možda vidi prognane anđele, nebeske kerubine što padaju s opojnoga ruba svijeta

Koji prate raznovrsne vratolomije poznaju ga kao čovjeka pauka; priča se da u podnožju zračnih pustara čuje žamor astralnih glasova i množenje atoma

  
    KRUŽENJE

    (Prema čistim visinama)

     

    Eduardo je na samome kraju svijeta susreo vodene nemani. Kroz mračna ždrijela gutale su ocean, skupa sa zaleđenom zemljom, brodovima, i čistim visinama

Na rubovima Magellanosa oštar vjetar raspuhuje pramenove polarnoga svjetla, i kopno se tanji poput njihala; Eduardo sanja prizore pradjedovskih putovanja

Ne može zaboraviti redovnike koji obitavaju na surim hridima; pjevali su među rasutim olupinama brodova, i nad ruinama zvonika

U kratkim večerima pjesme su plovile kao oblaci; bile su tako starinske kao da su ih stvarali plavi anđeli uz zvukove nebeskih orgulja

  
    PRALUKE SREDOZEMLJA

    (Zemljovidi još nemaju imena)

     

    Dajte mi olovku, nacrtat ću granice svijeta. Zaputiti se u pustoš kakva je ovdje bila prije tisuću godina

Pred vratima pijeskom ispunjeno bespuće, ljudi se sporazumijevaju znakovima; još se ne obraćaju Suncu ni raspuklim planinama

Pristižu prvi kolonisti: egzotične ekspedicije s teretom vlažne lončarije, vonjem kožuha i zaparena sukna. Oko njih žute sjene razlivenih voda, tragovi bosih stopala

Rastresiti zemljovidi još nemaju imena, kao ni prve karte drevnih naselja. Kako nacrtati maglene obale Sredozemlja: praluke Matrus, Tobir i Mars

  
    KARTIRANJE PODMORJA

    (Dragulji iz tajnih odaja)

     

    U polju, gdje miriše na bosiljak i lucerku, Theodor Mommsen je rekao: Pod nogama nam draguljarski kvart, od mistična svjetla sve će postati plavo. U zapadnom predgrađu radionice su nakita, stakleni balzamariji umjesto parfemima ispunjeni muljem

Dragulje iz tajnih odaja prvi je izložio antikvar Ciriak iz Ancone. Zaključili smo: Bio je to veliki grad! Na dnu mora mozaici i potonuli brodovi, antičko vježbalište usječeno u stijenu

Premda natpisi nad antičkim stubama ne spominju ime grada, za oseke naziru se dijelovi sarkofaga i ulomci skulptura. Sablasne ribe nagrizaju sjene i epitaf Aldusa Manitusa

  
    S DRUGE STRANE ZIDA

    (U palači cara Dioklecijana)

     

    Ulaz u podzemni grad odista je taman: vide se samo rubovi zidina i stube što vode u mrak. U rešetkastim kutijama bijeli i crveni cvjetovi geranija, netko prolazi uz nasip, čuje se škripa vratnica

Draga gospo; mi se ničega ne bojimo! U tajanstvenu podzemlju splitske palače gusta paprat prekriva sjene mitrinskih obreda, a za ovim zidom možda je i početak Hada

Jedva primjetan prozor uzidan u vlažnu pomrčinu, zatrpani antički hodnici možda su potajni žrtvenici. U alkemičarskoj zgodi vlažna plijesan nad urušenim stubištem zakriva bijeli mozaik. U stijenu je urezano: ovdje se žrtvovalo

  
    MAGLENI ANĐELI

    (Kao u filmovima art noir)

     

    Magla je došla iz mora; kao u filmovima art noir nestale cijele gradske četvrti. Magleni anđeli spustili se u ispražnjene trgove grada; tako prozirni jedva se doticali kamena

Prizor je potrajao nekoliko sati: reljefi ograda i balkona, urušeni kipovi i odlomci zidova, gomilali se posred ulica

Plašt magle stvorio orijentalne vrtove. U drugoj stvarnosti, ptice obdarene govorom, glasale se u jedva vidljivim krletkama

Oseka zaustavila brodove; daleko od obale nosači tereta pohvatali pučinske zvijezde, na utvarnim dokovima palili mutne vatre

Tilda je stajala nepomično; magla se skupljala oko njene haljine i otežalih stopala. Činilo se da je pustinjska oaza obdarena bojama; priviđenje središta

  
    ZELENO

    (U tamnoj sjeni bršljana)

     

    Flora je žena koja čezne za vlagom: sanja niske zelene živice i paprat, voli riječi što posebno odjekuju u blizini voda

Večeras osluškuje tamu. Na drugoj strani zaljeva utihnuli samostan, i crkva koju više nitko ne pohodi. Korske klupe zaklonjene granjem bršljana

Kad je obuzme tjeskoba Flora zamišlja koreografiju u zelenom: zidovi zimzelena viši su od dvadeset metara

Prekriveni sablasnim pukotinama mijenjaju se tijekom godišnjih doba. U vlažnim ljetima nalik su razgrananim zemljovidima

U rahlim sjenama mravi i sitni kukci; zeleni pijesak pustoši

  
    TAJANSTVENA SVJETLA

    (Putovali su modrom cestom)

    
       
    

    Nekoć, vrlo davno, ljudi i druga stvorenja putovali su modrom cestom. Valerija, odjevena u zlatnu haljinu, predstavlja Sunce. Bazilej u kosu upleo sjajnu moć Mjeseca. Ni ribe, ni trave; odsada su bezimeni

    Tajanstvena svjetla u daljinama ipak su nadnaravna bića. U snu, Leonard o tome ne postavlja pitanja; spiritist iz Luksemburga, prima poruke preko računalne mreže. Točkaste znakove i ritam besmislenih vitica pretvara u govor

  
    KAMELEONI

    (Tužnih li sudbina…)

     

    Velike su i neobične pukotine u pamćenju Ooftyja Gootfyja, divljeg čovjeka s Bornea. Poslije zlatne groznice luta kvartovima Dubaia odjeven u krzno, glasa se životinjski

    Ulicama Calcute prolaze nepoznati ljudi, razgovaraju poluglasno: zemljoradnik Moi zatočen je u kavezu već tri godine; potopljen u blatu, skoro nevidljiv

    Nepoznati muškarac jede samo krumpir i čokoladu, drugi hoda samo natraške

    Amalija je žena koja ništa ne baca. U pustom kazalištu kolonijalnog stila slaže besmislene štukature; papirnate vreće ispunjene smećem, predmete s kojih su davno izbrisana sjećanja. Njezine kuće bez zidova oblikuju glasovi demona

  
    NOVI SVIJET

    (Saga o povratku)

     

    Marcus, prvi povratnik iz Velike praznine ostavio je rukopis Novi svijet, u kojem povezuje oblik i svjetlo

    Jason je u tajnim obredima naučio razlikovati kamenje i cvijeće; postao geograf i prirodoslovac. Razmišlja o porijeklu vrsta, te kako zidove Darwinove kuće u Kentu izjedaju crvi i plijesan. Njegovim imenom nazvan je krater na Mjesecu

    Andreas jasno čuje potmuli kas nepoznate vojske; vidi lica u oblacima pradavne oluje. Nazire Herodov vrč potonuo u mulj i blato prije tisuću godina. Na amforama još su nedirnuti pečati

    Paulo je u mjestu Coa vidio najčudniju galeriju; u skrovitu dvorištu na tisuće kipića od plavog stakla, mnoštvo figura božanstva Sunca i božice s glavom mačke

    Čudesna igra privukla je Fridriha Alexandera; premda je iz Oregona vidi planine u srednjoj Aziji i Australiji, ledenjak na Grenlandu. U dolinama Južne Amerike prepoznao je biljke mesoždere. Pokušava otkriti starost svemira

  
    PRIČA O NEBU

    (Biblijska i tužna)

     

    Nolan je uz morsku obalu gradio katedrale, katakombe, kripte; još neimenovani prostor. Bilo je to doba kada su se prekonoć umnažali predmeti, a boje razmatale u jednakost

    Kad je i more odlebdjelo u svemir, nad Zemljom proletjela sasvim mala, crna ptica. Biće Kron progovori jezikom glazbe: Priča o Nebu nije biblijska, već tužna

    Ne sanjaj ni Raj ni Pakao; u njemu ničeg osim prostranstva. Nesretan je tko u sebi nosi prazninu neba; tada Strah naraste do čudesnih razmjera

  
    NIGDJE

    (Kroz svemirske zidove)

     

    Anselmo je opsjednut vratima i prozorima, mogućnošću bijega. Svaki ubogi čovjek stoji ispod veličanstvene nebeske kupole: Ali ja! Gledam, vidim kroz svemirske zidove

    U kasno poslijepodne, dok je čistio akvarij sa zlatnim ribicama, i stric Ernest otkrio Boga. Mogao je izmjeriti težinu vlastite duše; prostirala se pred njim lagana poput tila

    Mo je susreo Dafne, boginju mjesečine; vidio pepelno cvijeće što miriše na cimet

    Hrabri vitez Juraj u lokvi prepozna savršeni krug Mjeseca. Anđeo iskupljenja dotakne ga u prolazu

  
    NAPUKLI KRAJOLICI

    (Putovanja, kao na početku)

     

    Kakav veličanstven, nadrealistički prizor: Zidovi kuća i napukla stubišta gube masu, ulice izmjenjuju drvorede, a izblijedjele sjene rasprše se

    Začudo, i bodri prolaznici hodaju unatrag; nešto nesputano odvodi ih na početak krajolika

    Gdje su grobovi obrasli mahovinom, vlažni puteljci mirišu na gljive i korijenje smrička. Gle čuda! Smrt izgovara umilne stihove o životu, ljepoti i sretnim ljubavnicima

  
    U VAŠEM SVIJETU

    (Perpetuum mobile)

     

    Theine Thei, lovac je na duše. Prilazi u tišini. Glasa se kao Matko, Ivan, Danijel. Kaže; oduvijek sam bio na vašem planetu. Otimač zadnje misli s besmrtnog dna

    Premda nitko ne zna otkuda dolazi kradljivac duša, tama njegova pogleda može se osjetiti kao fizička tvar. Svaka daljnja pomisao o svijetu što ga odnosi Theine Thei besmisleno je ponavljanje

  
    ZBRAJANJE ZABORAVA

     

    
      Batista Baije, učeni lama i tvorac virtualne

stvarnosti, saznao je iznenada; nastupa Mabel,

zlokobna žena bez sjećanja…
    

  
    TAMA JE PUNA GLASOVA, U DUBINI MRAKA RAĐA SE BOGATI NOVI SVIJET

     

    Iznad ruina hrama gusti rojevi šišmiša, pojave se niotkud; i – iz – šupljina u kamenju, i  špilja drevnih pustinjaka rasprostiru se u valovima. Leteći šumari zacijelo su prave izmišljotine noći; nazivaju ih mračni putnici, čuvari daljina

    More prekriva fantomske krajolike, rubom zaljeva rojevi krijesnica. Kada se duše vrate u tijela uistinu možete vidjeti one koji su hodali predjelima uz more; u mulju pustih plaža raspoznati stope stare dvije tisuće godina. Zvao se Ka, bio arhitekt ili graditelj; opisao zlokobne pustoši i čudesne gradove. I on je otišao neznano kud

    Apokrifni zapisi čuvaju spomen o plemenitom Eniu Andreisu, sinu ornamentista i dekorativnog slikara. Oduvijek je volio brodove; otac mu predvodnik nebeskih lađara. Bodro smo veslali prema kopnu; usred noći čuo se prasak, kao zrna pijeska iščeznuli gradovi daleke Afrike. Za deset smo dana preplovili Sredozemno more, stigli pred palaču cara Dioklesa

    Što se događalo u vrevi između zidara, tesara, klesara; jurili s jednog na drugi kraj podzemnih hodnika; i konačno; sve su dvorane preuredili u sobe za sabiranje zaborava. Po naputcima novovjekog statuta zdrobili glavu sfingi od oniksa; prebrisali gradske vedute, spalili zlatne knjige kvatročenta

    Kako romantično! Znate, prepoznajem raspored prostorija, čak i mali zatvor ispod stuba; rešetka se podizala i spuštala. Okomiti žlijeb obrubljen ukrasnim astragalom; klesano uže uzidano je u susjedne zgrade

    Iz careva rova, zajedno sa zapregama, ponekad galopiraju konji. Bog zna što ih prestraši? U dubini, zakrivena spremišta krijumčarene robe, a cafe-shantani zvone iz grota

    Ni svjetlo voštanica ne gasi se na vječnom propuhu, samo klizi niz mračnu masu nasipa; prianja uz tamu što ispunja dvorane pod morem, i rastače mozaike geometrijskih ukrasa

    Tulio i Hera proveli noć u Spljetu; sakupljena lončarija, oslikana platna i pečati; sve što su kanili ukrcati na brod, nestalo je u vatri lučkih skladišta. Nisu razgrtali pepeo zgarišta, ostavljeni predmeti tinjali su i trovali zrak

    Kažu: zvijer tame dolazi uz dubine! Schulz je prvi pretpostavio; pod tijeskom grada i tlo se pomiče. Nadomak sjenama žive bezimeni. Opstoje u talozima stoljeća, u sitnom otpadu preostalom iz doba voskara i suknara. Još neimenovani rastu među ruinama i spolijama, premještaju se zajedno s pijeskom iz lagune; za južnoga vjetra šumore u krošnjama palmi

    U lučki grad stigla akrobatska skupina Igom; smjestili ih u prazne sobe ljetnikovca; orkestar svira zaboravljenu Woosterovu simfoniju. U tom gradu sve je lažno, i, nitko ne haje za rasvjetu. Pod zvonom katedrale nema njihala, niti je ljevač utisno žig. Nestvarna su gotička pročelja, konji na fontani, čak i topole u perivoju

    Nije li to neobično; izrezivači stakla i modelari još izrađuju svijećnjake za samo 50 kruna; žene šivaju baršun za livreje, raspoznaje se mnoštvo ornamenata. U kuće se ulazi s trga; na stalku ostao nezavršeni vez te igla za čipku

    Gusari su rezbarili ružino drvo, i grimizom školjaka bojali tkanine. Potvrđeno je kako su ovdje živjeli još u doba vladara Karolinga; onda su naprasno iščeznuli

    Stigavši u tu pustoš, moreplovci su počeli graditi palače u maurskom stilu. Ondje sam rođen prije tisuću godina. Kad me ispuni tuga, hodam tajnim tunelom ispod grada ; premda sam sjena u dalekoj zemlji Bay

    Čast mi je govoriti o prošlom životu u kojem sam bio kornjača. Već pet godina nisam kornjača; to je zaista dugo vrijeme kad morate galopirati

  
    ZVJEZDOČITAČI

     

    
      Vrijeme je stalo, jamačno; bez sumnji i pitanja

možemo čuti kako padaju zvijezde…
    

  
    NE RAZGRĆI KAMENJE: MOŽDA TI SE ONO ŠTO JE ISPOD NJEGA NEĆE SVIDJETI

     

    Okupili se svi žitom othranjeni: počelo se smrkavati, a oni prolaze glavnom ulicom. Zastaju pod platanama, visoki i mrzovoljni; nijemi i veoma ezoterični

    Takve možeš sresti na svakom koraku; nekoć su radili u drvodjeljskim radionicama, na teglenicama i dokovima velikih lučkih gradova. Sanjali o visinama gdje se poništava dubina svemira, a zvijezde su nalik perlama obične bižuterije

    Zapp i Fulvio ulaze u veliku čekaonicu željezničke postaje na gradskoj periferiji; bez suvišnog osvrtanja ili uspomena, zbog kojih im mogu iščupati srce

    Magle i snježne oluje spuštaju se nečujno, a brzo; uz kolodvor zamišljena povijest stane u kartonski kovčeg i otužni zvuk harmonike

    U pustoši barokne palače Ana, Andrea i Hegel nalaze sobu oblijepljenu tapetama sa cvjetnim uzorkom. Kroz prozorsko okno vide samo betonsku ogradu iz šezdesetih, zabačenu ulicu i prolaznike iz Sankt Peterburga

    Osjetio sam tako snažno, kao i bilo što u životu, da moj svijet više ne postoji. Zadivljen sjećanjem mogao sam odabrati jednostavan i brz način ukinuća stvarnosti : Tamnu komoru! Ostajanje u prividima

    Retro budućnost vjeruje u robote; kad pričaju pred kamerama, smiješe se i govore kako su sretni. Dobro došli u čudesni svijet koji ne poznaje katastrofu!

    Zvjezdočitači se pretvaraju kao da ne prijeti opasnost od visokih metalnih robota; cepelini još uvijek lete preko Manhattana i Brooklynskog mosta, a lijepe plavuše nose šik šešire

    Sve što se ikad prije dogodilo treba ponovno razmotriti. Događaju se misteriozni nestanci, iščezlo mnogo osoba širom svijeta

    Bizarna obitelj Safamis svjedoči o trgovinama ljudima u San Franciscu U večernjim satima pojavljuje se slika boginje s porukom: Ne pucajte u kraljicu iluzije!

    Pijanist Monk oduvijek se divio savršenstvu; njegova duša sačinjena je od glazbe

    Posvećen Stvoritelju i saksofonist Cecilije Coltrene opisuje akorde modroga neba. Zvukovi su zrcala u koje kaplje prozirno svjetlo zvijezda

    Otkad je Anđeo stvorio Manola Luja, vidio je nezamislivu ljepotu svijeta; skladao glazbu za automate, i, tvrdio kako mu je tama jedini neprijatelj

    Dok je risao krajolik kakav jest, močvarno tlo i oblake u niskom letu, mjernik Florio pretvarao se u duhovnika Matijasa; kao da su istoga roda, privučeni jakom magijom luminoznih mjesta

    Tri je godine radio na kartama, naučio dvjestotinjak arapskih riječi, kako bi mogao proučiti magične prostore i posve nepoznate. U težnji za savršenstvom pouzdaje se u čudesne pojave, i saznanja kojima južnjaci tumače svjetlost i sjenu; alkemiju anđela i demona

    Velik je svjetlosni krug kroz koji propadaju Boschovi anđeli iz Brabanta; u padu se pretvaraju u tajanstvena i demonska bića. Ni Arkanđel Mihael, ni njegovi pomagači, ne mogu zaustaviti taj progon iz Raja. Preostat će samo pitanja, duboka i nezasitna čežnja!

    Svijet, nevidljiv sa zvijezda, izravno je opisan u sjećanju; nalikuje slikama srednjovjekovnih misterija. U doba kralja Epulona stanovalo se u sigurnim i dubokim lukama, na kopnu su čuveni amfiteatri; u lagunama nadmetanja privlače mnoštvo gledatelja. Kožari, lončari i kovači prinosili žrtve svojim bogovima; iza rta Careni, gdje je bilo tajno pristanište za gusare i trgovce, sklanjali su galijune i lake brodice

    U danima, dok su još vozile lađe s pomoćnim kotačem i parnim valjkom, na kopnu se počinjala graditi željeznica. Na sjeveru, pitoreskne postaje s mnogo cvijeća; obnovljene stare ulice, po šinama odjekuje klopot željeznih kotača. Računalo se i zapisivalo, bušilo u mulju, kovalo i popločavalo, sadila se stabla, isušivale močvare i kaljuže, iskorijenila groznica. Iza lučkih skladišta bruje talionice čelika i strojevi prvih cementara

    Otkada Zemlja isijava prekomjernu toplinu čini se da plima nepovratno preplavljuje sjenovitu obalu. Kroz kanale, koji su prokopani za plov velikih brodova, plima u luku nanosi zelene alge. Priobalni gradovi već plutaju na splavima, carska rezidencija Dioklesova nestaje u mulju; renesansne palače bit će samo bunari puni mora

    Odrasli smo na dokovima koji tonu; nakon rata slušali glazbu bebop i rhythm & blues Charliea Parkera. U nama se nešto prelomilo, iz svega viđenog želimo osloboditi zvuk. Udaralo se ključevima po limenim kutijama, mrmljalo uz pratnju grotesknog plesa. Ne možemo se odreći svog porijekla, niti se suočiti s preostalim svijetom

    Imao je trinaest godina, tek stupio u lokalnu družinu boy scouta, nakon toga zaposlio se u rafineriji šećera. Čudni pomagači oko strojeva bili su šestogodišnjaci iz zabavnog parka. Ta kičasta i suptilna bića nisu željela nikakvu estetiku; izbjegavanje misaonog postalo je smisao

    Nakon bujica, nalik onima koje su naplavile Sredozemno more, mezozoička proslava bila je raskošna. U slavu Marsa plesalo se i veselilo; dan kao u južnjačkim pokrajinama koje nazivaju kolijevkama zvijezda

    Gilda Fran više nije grad koji iščekuje kišu. U hipu se sve izmijenilo; nastao inferno. Sada zidove i ruševine nadvisuje pepeo i spaljena žbuka. Pokrenuo se pijesak; o poneku ruinu, ili glinenu posudu, spotakne se preplašena životinja

    More se sužava i pretvara u pustinju golemih pješčanih krakova. Pučina postala duboka jama; na dnu plaveti otkriveni maleni skeleti zbijeni u amforama; u očima im zvijezde i pržina

    Kada se pojavila nebeska pijavica vrtlog je usisao pijesak s morskoga dna; pehar od maslinova drva potopljen prije tri tisuće godina i zakriti teret obojan kobaltom

    Zlosutni trubač Triton stigao na Trg bogova; spalili su hramove, zatajili obrede apatrida i kipove cara Tarkvinija, koji je naredio da se Bospor premosti sa trideset i pet tisuća brodova

    Govorilo se; lažnim srebrom okitit ćemo brodove i zamesti putove tragačima. Molite se vjetrovima! Neka dođe velika oluja; imajte povjerenja u drevne zidove

    Taj nebeski brodar bila je žena; nosila gnomon, temeljac za sjenu. Njezini tajanstveni gradovi trajali su vječno!

    Na tresetištima izrasla čudna flora; cvjetovi vrste ferro sjaje u mraku, voda crvena od bakrene rudače

    Nebo je vrvjelo šutljivim bićima, sačinjenima od mraka. Pustinjaci su ponavljali: Meni je tamnica draga, a samoća posvemašnji raj!

    U oblicima njegovih fantazija postoje zamračena mjesta; crne lađe premazane katranom, sutonski događaji okruženi sumpornim parama

    Kad oblak mulja prekrije plitke obale, izmiješaju se mnogi prizori i lica; s udaljenosti od stotinu metara potonuli predmeti čine se tako sitnima. S još veće razdaljine i gradovi Mediterana nalikuju skulpturama od pijeska; prepušteni morskim plimama na kakvoj plaži Kalifornije

    Taj Eugen Kohn čuje najdublje zvukove mora, što je uistinu sablasno. Pripravan proučiti zagonetke europskih gradova, Stabat Mater novog stoljeća, kazao je: Ono čega se čovjek, ili životinja, plaše samo je tlapnja. Svjetlosna prašina kojom svemir propituje taj čudesni, nedovršeni svijet

    Oduvijek je netko bio pravi promatrač Mjeseca. Kada se pojavio ekscentrični Nijemac tvrdio je kako na blistavoj prašini vidi gradove, ulice i ljude. Želio je geomantiju osloboditi novih zabluda

    Nakon povratka s Mjeseca vjerovali su da ih je Bog pogodio iznenada, kao munja; astronauti Edwin, Alan, James Irwin i Edgar skloni su telepatiji i spiritizmu; opsjeda ih mjesečevo prokletstvo

  
    ANĐEO ZA MOJIM STOLOM

     

    
      Plavi kosac otkrio teleskop kojim bilježi bestjelesni

svemir… Mogu li prividi razgraničiti maštu i znanje

o nevidljivom…
    

  
    JESI LI ZNAO KAKO JE DUŠA PRAZAN DOM, MOJ ANĐELE

     

    Često je sanjao o tome da ode na Zapad te vidi krajeve koje su nazivali Oblakom tajne. Mogao je slijediti pustolovine proljetnih putovanja, projuriti između rascijepljenih zvijezda. Jedina važna i sveta stvar u njegovu životu bila je nadrealistička slika Utopija u modrom

    Rekavši da je zadovoljan takvim pogledom na svijet, Mikaele se otputio kroz bunilo zapadnih strana. Otišao je nadasve poletan, s nacrtom zemljopisnih postaja i crvenim kartama za yocker igrice; sve do trenutka kad je odlučio zauvijek otići na more

    Činilo se kako njegova mokra kosa samo podsjeća na divljinu; sve nadalje bit će zarobljeno u tjesnacima gdje kretanje ne jenjava, niti prestaje

    Iz nepoznatih razloga umnažaju se glasovi s brodskih pramaca, vrištanje razmažene dječurlije, žamor putnika i zvukovi priobalja

    Za tim stolom slegli se kontinenti; iduće pokoljenje nije razumjelo ornitologe, niti je u Lorettu moglo zamisliti kakvu čudotvorku.

    Nevjerojatne daljine bešumno polegle na stol, zbile se u pljesnivi ugao drvenarije. Mirisalo je na piljevinu i alat odložen poslije zamornog posla

    Daleki rođaci iz Bronxa znali su za velike karavane prema mističnom Istoku, i tajanstvena putovanja Marka Pola. Nisu voljeli doba u kojem su živjeli; činilo se, zauvijek će hodati uz turobne zidove. I kad izađu iz grada, duh antipustolovine lako prione uz njihovu tjeskobnost

    Tomasina Disopra žuri na sastanak s galebima. Počelo je kišiti. Svaka kaplja crna je rupa u kojoj borave oni koji ništa ne govore; kilometri i kilometri vode

    Kakvog li zaprepaštenja, zbog manjka boje iščezle i najbliže stvari. Tjemena okrenutog prema zvijezdama, Marino Dor strmoglavio se u razmočenu zemlju

    Budi se božanstvo mora; neka nova bića ne pripadaju smrtnima, niti žele hodati. Jamačno lebde, u potrazi za mjestom gdje je moćnik vrškom sjene zgazio zmiju; koja odsada puzi kao zločinac, prisiljena na uzmak

    Nazvan je Pagard, jeka neprozirnog doba; polubog koji drži nebo, a Zemlju će zauzdati mrakom. Kada se naposljetku planet odvojio od beskonačnosti u prvim botaničkim knjigama Pagard se spominje kao vrsta korova

    Ernesto je volio ptice, najstarijim zanatom smatrao uzgoj pjevica i ptičarstvo. Divio se kosu i sjenici, raspoznavao svaki cvrkut za živicom. U Dalmaciju je vjerojatno doputovao prije desetak godina, bio uvjeren kako ptice ovamo dolijeću sa svih četiriju strana svijeta, a vrijeme u hipu dostiže savršenstvo

    Jedva vidljiv za ljude, asteroid nazvan Mathilde poput zrcala je; pluta u mlazu sunčeve svjetlosti. Večer je bila tamnoplava, kao nikad ranije. Lagano i bez zvuka posljednja je svjetlost hlapila iz mora. Možda su i anđeli zaboravili disati od tolike ljepote i ganuća

    Noć i dan razdvajali se pod zaštitom neke više sile; visoko u atmosferi oblaci suhih i ledenih čestica odvojili se od neba; u zrakama mjesečine zvjezdani letači, kondori širokih krila

    O slavna budnosti! Gdje ćemo sutra pronaći snagu blata i trstike? U rubnim vrtovima rasipaju se obasjanja i spoznaje

    Neka je hvala zvijezdama, na najvećoj želji čovjeka za nesputanim prostorima, na čudesnoj zrelosti vjetra i gustoći oblaka. Neka je hvala nebeskom moru, gdje vladaju radosni nemiri; razlozi rasta drveća i leta ptica. Zahvalni smo na slobodi stvorenja iz bajki, koje nitko ne poznaje bolje od onih što motre niske predjele

    Izis je moja sjena! Njezin sjaj na noćnom nebu mogao je biti poput moćne zvijezde. Vidjela se tek nekoliko sekunda, možda pola minute, i to je bilo dostatno

    Kada je devetog dana lastavica krilom zaklonila Sunce zatamnilo se kao u kakvom nostalgičnom kabaretu Teatro Paradiso

    Pjevač Roca Matínez najavio melankolični fado, i objasnio kako pjesma govori o ubojstvu koje se dogodilo jednog jutra u blizini riblje tržnice, gdje još miriše po vapnu za bijeljenje zidova

    Hodala je takvim korakom kao da odmata nevidljivi šal; pamtila tamnosmeđe tonove Madrida, lepršavi modernizam Mediteranu bliske Barcelone, radost na licima posjetitelja Cirque de Soleil

    Priče o nemogućem spoju mača i magije izvodi opsjenar američkog stila, hermetičar Megisto. Egzotični pripovjedač najavljuje fantazije o mutantima i preobrazbama u ljubavi

    Stotinu djece Ramzesa II. i stotinu djece azteškoga kralja Nazahualpilija ovisni su o prošlosti čovječanstva. Njihov otisak u genima, svemirski je određen kodeksom stare civilizacije

    Koji voli citirati Bibliju, i ponavlja kako Ananda na sanskrtu označava blaženstvo, hvaljenu je moć stekao kao izdanak drevne prošlosti

    S. Hunubka, vlasnik farme kikirikija i lanca prodavaonica sode, bludniči samo u srcu; za njega kažu da je čovjek budućnosti

    Sanjajući o velikim pothvatima, u težnji da stvori čovjeka po Božjem liku, Richard Seed tvrdi kako će kloniranjem ostvariti beskonačnost

    Očekivao je da ga netko, ili nešto, oslovi iz mraka; duh pustolovine ili smrtonosne zgode. Neka ga okupi, obujmi, i učvrsti događaj o kojem se priča i u dalekoj Argentini

    Težak i gust u apsolutnoj ljepoti, sakriven u noćnim morama gdje vjetar raznosi rojeve komaraca; nad pustopoljinama samo je Mjesec pouzdani jahač

    Nad tornjevima krilati zmajevi lako se uzdižu, kao da je tu posljednji, čudom preostali, metar tla

    Zar se mijenja raspored planeta? Nakon velikih oluja, koje će izbrisati svaki sadržaj, nebeski svod postat će Šagrenska koža

    Vaš sam, pomalo trivijalno uskomešan, i prepun intimnosti; razgovori se udaljavali u magli

    U gradu gdje počinje pustinja, samo moć kakvu imaju šamani nad Sibilama, uzdigla je vlast vrste Xiurd. Po legendi začinju se kao meduze ili mravlje ličinke

    Kada je, s obje strane velikog zida, zabranjena igra mah-jong, gonetali su proročanstva vještih crtačica, potajni strah nižih slojeva

    Slijepi gatari pokazuje pouzdanje u divlje životinje; vjeruje u mineralni svijet koji se na svom prvom putovanju kotrlja u kućama zodijaka

    Iz dinastije O nije poznato vladarsko ime, samo znak škorpiona koji predstavlja kralja

    Kad je zatražio da mu dovedu krasopisce, umijeće ukrašavanja glinenih zdjelica bilo je na vrhuncu

    Moglo se čuti kako vjetar lahori nad poljanama, dok konjanici nadiru prema pristaništu Mah Thang; zatečeni jetkim mirisima tamjana, okupljaju se u tijesnim i blatnjavim ulicama

    Južno od Nila uspijevaju ječam i pšenica. Od gustog mulja oblikuju se zigurat opeke. Nađen je i prvi kipić žene izrađen od kosti, te figura ribe iz doba prije sfingi i faraonskoga blaga

    Dok su se još klanjali pločama Neba i Zemlje, vrhunac umijeća uzorite Go bila je moć nad glazbalom quin; obrednim, skoro zanosnim duhom, ona svira najmiliju citru

    U dvorištu narančasti lampioni, miriše na suton i sjene. Suho cvijeće i obojane svijeće isparavaju u čudesnim tonovima

    Portreti Fayouma, slikani na drvenim pločama, prikazuju rimske muškarce, žene i djecu. Uz njih su i pozlaćene posmrtne maske, sarkofazi ukrašeni faraonskim simbolima; hijeroglifi kopirani s egipatskih grobova

    Premda je Rim sa zavišću gledao na Etruščane, i njihove plodonosne ravnice, čudno je što se opeka s pečatom Adfiecti našla u plodnoj delti Narone; sačuvana je u zbirci Moskovita

    Podjednako su neobični i žigovi Sabdi na amforama, oznake Coeli sa žućkaste tegule, biljeg Fae s bazilične opeke. Jedini preostali natpis Cai ispisan je udubljenim slovima na tegulama s mnogo crvenoga zrnja

    Čuvari pečata i znamenja prišli nam nečujno. Visoki ljudi, bijele puti i plave duge kose, nose brončane kacige s rogovima; to ih čini još višima. Čuje se i lajanje njihovih golemih pasa

    Ja, Patrick; grješnik i običan seljak, prezren od mnogih, pretvorio sam noć u dan; u snu vidio čovjeka imenom Victoriu, čuo mnoge glasove iz blizine Focludske šume, pokraj zapadnoga mora

    Đakon Calpurnius, sin Potitusa, svjedoči o njegovim čudima: Prolazio je kroz zidove; jeleni što ih vidite na proplancima svečeva su družba

    U dugom razdoblju sretnoga života Kralj vilenjaka naučio je krčiti šume, sijati i presađivati biljke, plijeviti korov, kositi travu i žeti žito

    Zasužnjen vlastitim nesnom nije zaboravio teško kamenje, gmizave crve što ga promatraju iz rupa, guštere i ponekog pauka u crnoj gomili

    Bez sumnje i dvorac Elsinor gutaju oblaci; umjesto Sunca nad glavama stanovnika visi cirkular električne pile

    Ognjište dalekog sjevera zamračena je vizija vatre, mjesto u kojem vladaju zlokobni elementi, a prikaza Hamletova oca opsjeda zemne duše

    Prijatelju, koji si učitelj, satima pričaš iz kakva se drveta izrađuju najbolje lutnje. Rođenima u ovoj godini nude se crvene vrpce, i oni ih nose oko pojasa za sreću. Teško je reći kako je to način pobune protiv svijeta

    Moreplovci iza rta Horn govorili: Samo veliki gospodari, božanski Dioskuri mogu pronijeti svjetlo zvijezda i vijenac atleta. Pred visokim zidovima, tik uz goropadne oceanske valove, i neznancima su spominjali vitešku braću

    Moglo se čuti kako vjetar nadire s pustopoljina i ledenih ravnica, iz sablasnih rudokopa salitre i prokopa koje proždire polarna trava

    Koji su doputovali do glavnog skladišta žitarica, pokazivali su prezir prema zemnim užicima. Nisu ni znali da mogu otploviti i preko zemaljskih rubova

    Kada su plimni valovi potopili obale sjevernog Pacifika, i posljednji od rajskih otoka nestao je u magli

    Dok nam oštro kamenje para kožu, a tama razdire srca; naše duše lete. Rasipaju se u visinama i postaju zvijezde

    Mnogolika povijest poznatog nam svijeta, zbila se poput tattoo zmije na koži okorjela moreplovca

    A potom, mogu vam reći, za nekoliko trenutaka sve je izblijedjelo, iščeznulo; rasulo se poput stakla kojim udaraš o zid

    Razbudili se među duhovima, jedva se oslobodili demona i utvarnih žitelja. Ne pritišće nas realni oblik, podatak o gradnji, nikakva legenda

    Hodamo kroz snove, i vjerujemo u nevidljivo!

  
    Gordana Benić

